b'\n_START_ARTICLE_\nVinorodna de\xc5\xbeela\n_START_PARAGRAPH_\nVinor\xc3\xb3dna de\xc5\xbe\xc3\xaala je strokovni izraz, ki pomeni geografsko omejeno obmo\xc4\x8dje, v katerem se goji vinska trta in prideluje vino. Zamejitev vinorodnih de\xc5\xbeel (posredno pa tudi organolepti\xc4\x8dne lastnosti vin) pogojujejo geolo\xc5\xa1ki, geografski, reliefni in podnebni pogoji pa tudi vinogradni\xc5\xa1ka tradicija s svojim izborom gojenih sort in pridelovalnimi postopki. Nov vinski zakon je prinesel novo rajonizacijo ali razdelitev pa tudi novo poimenovanje slovenskih vinorodnih obmo\xc4\x8dij. Po novem je Slovenija razdeljena na 3 vinorodne de\xc5\xbeele, ki se nadalje delijo na 9 vinorodnih okoli\xc5\xa1ev, le-ti pa nadalje na podokoli\xc5\xa1e, o\xc5\xbeje okoli\xc5\xa1e, vinorodne kraje in vinorodne lege._NEWLINE_Poznavanje rajonizacije je pomembno zaradi pravilnega ozna\xc4\x8devanja vin - kakovostna vina morajo biti ozna\xc4\x8dena z nazivom vinorodnega okoli\xc5\xa1a, vrhunska lahko nosijo \xc5\xa1e naziv podokoli\xc5\xa1a oziroma o\xc5\xbejega okoli\xc5\xa1a znotraj le-tega, medtem ko lahko vrhunska vina s predikati poleg na\xc5\xa1tetega nosijo \xc5\xa1e oznako vinorodnega kraja oziroma vinorodne lege (te se nahajajo v posebnem seznamu vinorodnih leg).'